CELEX: 32021D1690
Language: bg
Date: 2021-09-20 00:00:00
Title: Решение за изпълнение (ЕС) 2021/1690 на Комисията от 20 септември 2021 година за удължаване на срока на предприетото от Малтийския орган за защита на конкуренцията и потребителите действие, с което се разрешават предоставянето на пазара и употребата на биоцида Biobor JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер C(2021) 6691) (само текстовете на английски и малтийски език са автентични)

22.9.2021   
               
               
                  BG
               
               
                  Официален вестник на Европейския съюз
               
               
                  L 335/1
               
            
         РЕШЕНИЕ ЗА ИЗПЪЛНЕНИЕ (ЕС) 2021/1690 НА КОМИСИЯТА
         от 20 септември 2021 година
         за удължаване на срока на предприетото от Малтийския орган за защита на конкуренцията и потребителите действие, с което се разрешават предоставянето на пазара и употребата на биоцида Biobor JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер C(2021) 6691)
            
         
         (само текстовете на английски и малтийски език са автентични)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него,
         като има предвид, че:
         
                     (1)
                  
                  
                     На 13 май 2020 г. Малтийският орган за защита на конкуренцията и потребителите („компетентният орган“) прие решение в съответствие с член 55, параграф 1, първа алинея от Регламент (ЕС) № 528/2012 да разреши до 9 ноември 2020 г. предоставянето на пазара на биоцида Biobor JF за професионални потребители и употребата му от тях за антимикробно третиране на горивни резервоари и горивни уредби на въздухоплавателни средства („действието“). В съответствие с член 55, параграф 1, втора алинея от същия регламент компетентният орган уведоми Комисията и компетентните органи на останалите държави членки за това действие и за основанията за него.
                  
               
                     (2)
                  
                  
                     Съгласно информацията, представена от компетентния орган, действието е било необходимо с цел опазване на общественото здраве. Микробиологичното замърсяване на горивните резервоари и горивните уредби на въздухоплавателните средства може да причини неизправности в двигателя на въздухоплавателното средство и да застраши летателната годност на въздухоплавателното средство, като по този начин застраши и безопасността на пътниците и екипажа. Поради пандемията от COVID-19 и произтеклите от нея ограничения на полетите голям брой въздухоплавателни средства временно престанаха да изпълняват полети. Ако въздухоплавателното средство не се движи, микробиологичното замърсяване се влошава.
                  
               
                     (3)
                  
                  
                     Biobor JF съдържа 2,2’-(1-метилтриметилендиокси)бис-(4-метил-1,3,2-диоксаборинан) (CAS № 2665-13-6) и 2,2’-оксибис (4,4,6-триметил-1,3,2-диоксаборинан) (CAS № 14697-50-8), които са активни вещества, предназначени за употреба в биоциди от продуктов тип 6 като консерванти за продукти по време на съхранение, по смисъла на приложение V към Регламент (ЕС) № 528/2012. Тъй като тези активни вещества не са посочени в приложение II към Делегиран регламент (ЕС) № 1062/2014 на Комисията (2), те не са включени в работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012. Поради това член 89 от посочения регламент не се прилага за тези вещества и те трябва да бъдат оценени и одобрени, преди съдържащите ги биоциди да може да бъдат разрешени и на национално равнище.
                  
               
                     (4)
                  
                  
                     На 12 май 2021 г. Комисията получи обосновано искане от компетентния орган за удължаване на срока на действието в съответствие с член 55, параграф 1, трета алинея от Регламент (ЕС) № 528/2012. В обоснованото искане се изтъкват опасения, че микробиологичното замърсяване на горивните резервоари и горивните уредби на въздухоплавателните средства може да продължи да представлява заплаха за безопасността на въздушния транспорт, и аргументът, че Biobor JF е от първостепенно значение за контрола на това замърсяване. Тъй като Малта е остров, тя е силно зависима от въздушното движение — както за превоза на пътници, така и за превоза на товари.
                  
               
                     (5)
                  
                  
                     Съгласно информацията, представена от компетентния орган, единственият алтернативен биоцид, препоръчан от производителите на въздухоплавателни средства и двигатели за третиране на микробиологично замърсяване (Kathon™ FP 1.5), е оттеглен от пазара през март 2020 г. поради свързани с безопасността инциденти, възникнали след третиране с този продукт.
                  
               
                     (6)
                  
                  
                     Според компетентния орган механичното третиране на микробиологично замърсяване на горивни резервоари и горивни уредби на въздухоплавателни средства невинаги е възможно и съгласно препоръчаните от производителите на двигатели процедури се изисква третиране с биоцид дори когато е възможно механично почистване. Освен това механичното третиране излага работниците на токсични газове и поради това следва да бъде избягвано.
                  
               
                     (7)
                  
                  
                     Производителят на Biobor JF е предприел стъпки за редовното разрешаване на продукта, като се очаква в средата на 2022 г. да бъде подадено заявление за одобрение на съдържащите се в него активни вещества. Одобряването на активните вещества и последващото разрешаване на биоцида би осигурило трайно решение за бъдещето, но за изпълнението на тези процедури е необходим значителен период от време.
                  
               
                     (8)
                  
                  
                     Липсата на контрол върху микробиологичното замърсяване на горивните резервоари и горивните уредби на въздухоплавателните средства може да застраши безопасността на въздушния транспорт и тази опасност не може да бъде овладяна по подходящ начин чрез използването на друг биоцид или чрез други средства. Поради това е целесъобразно да се разреши на компетентния орган да удължи срока на действието.
                  
               
                     (9)
                  
                  
                     Като се има предвид, че срокът на действието изтече на 9 ноември 2020 г., настоящото решение следва да се прилага с обратна сила.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Малтийският орган за защита на конкуренцията и потребителите може да удължи до 14 май 2022 г. срока на действието, с което се разрешава предоставянето на пазара на биоцида Biobor JF за професионални потребители и употребата му от тях за антимикробно третиране на горивни резервоари и горивни уредби на въздухоплавателни средства.
         
         
            Член 2
            Адресат на настоящото решение е Малтийският орган за защита на конкуренцията и потребителите.
            То се прилага от 10 ноември 2020 година.
         
         
            Съставено в Брюксел на 20 септември 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.
         
            (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).